আগরতলা, জুন ১৫ : মণিপুরদা কাঙলুপকী ঈরাং থিংবিয়ু, তংদু লৈতাদুনা মহৌশাগী শান্তিগী ফীভমদা হঞ্জিল্লক্নবা হায়দুনা ত্রিপুরাগী নহারোল, সাহিত্য, সংস্কৃতি নচিংবা তোঙান তোঙানবা লুপ মঙাগী মীহুৎশিংনা ঙসি জুন তাং ১৫, মাস ডেপুটেশন অমদা নোংচুপ জিলাগী ডিষ্ট্রিক্ট ম্যাজিষ্ট্রেটকী খুত্থাংদা প্রধানমন্ত্রীদা মেমোরেন্ডাম অমা পীশিনখ্রে।
 ৱাকৎ চেরোল পীশিনবদা য়াওবা লুপশিং অদুদি মণিপুরী কাউন্সিল ত্রিপুরা, মণিপুরী সাহিত্য পরিষদ ত্রিপুরা, ত্রিপুরা মণিপুরী ষ্টুডেন্ট-য়ুথ কো অর্ডিনেশন কমিটি, লময়ানবা অমসুং মণিপুরী লিটরেরী এ্যন্ড কালচারেল ফোরাম ত্রিপুরা অসিনি।
 থা অমা মখায় হেল্লবা ফাওবদা ঙসি মণিপুরদা থোক্লিবা কাঙলুপ ঈরাং অমসুং খুৎলাই পায়বা কুকি মিলিটেন্টশিংগী মীহাৎ মীপুন অমসুং ময়ুম মকৈ মৈ থাদোকপা নচিংবা থৌদোক লেপ্পা লৈতনা চত্থরি।  ঈরাংনা মরম ওইদুনা মরাল লৈজদ্রবা মীওইশিংনা অৱা-চৈথেং খাংদুনা রিলিফ ক্যাম্পতা শাইদাননা লৈরি।  অসুম্না থা অমা মখায় হেল্লবা ফাওবদা ঈরাং নেমথবা ঙম্নদ্রি।
 মণিপুরদা শান্তি পুরক্নবগী দাবী তৌদুনা ত্রিপুরাগী লুপ মঙাগী মাইকৈদগী ঙসি নুংথিল পুং ৪ তাবা মাস ডেপুটেশন অমদা নোংচুপ ত্রিপুরা জিলাগী ডিএমগী খুত্থাংদা ওইনা প্রাইম মিনিষ্টার নরেন্দ্র মোদিগী মফমদা মেমোরেন্ডাম পীশিনখ্রে।  মণিপুরদা হিংসাগী থৌদোক ঈরাং থিংবদা কেন্দ্রগী স্বরাষ্ট্র মন্ত্রী ফেইলুর ওইরে অদুনা অকনবা এ্যকশন লৌদুনা শান্তি পুরকপা, মণিপুরগী ইন্টিগ্রিটিদা নো কম্প্রোমাইজ, মীহাৎ মীপুনগী অকনবা য়ানিংদবা ফোঙবা অসিনচিংবা মরু ওইবা শ্লোগান য়াওখি।
 পনবা য়াবদি তমথিরবা অগিুম্বা থৌদোক ঈরাং অসিদা ত্রিপুরাদা লুপ খরনা পুল্লগা লৌখৎলিবা থৌদাং অসিনা লীংজেল মান্নবগী খুদম অমসু ওইরি। 